《己酉九日次靖节是几是日韵》
宋代·叶茵

采采篱下菊，熙熙白首交。
挈觞酬佳节，先惊蒲柳凋。
日月不两与，名位空相高。
岿然龙山青，千古擎丹霄。
彼美一晋士，长接辞尘劳。
留钱寄酒家，快饮如沃焦。
尚友前辈意，兀兀而陶陶。
且了今日欢，谁能忧来朝。

作者简介：吴江笠泽人，字景文。不慕荣利，萧闲自放，名其所居曰“顺适堂”，与徐玑、林洪相唱和。其诗闲雅清矫，与魏野、林逋风格相近，如《古意》、《竹风水月》等多为淡泊清雅之作。著《顺适堂吟稿》五卷。